Miami Dolphins

Miami Dolphins on Yhdysvalloissa NFL:ssä pelaava amerikkalaisen jalkapallon ammattilaisseura. Se pelaa American Football Conferencen itäisessä divisioonassa, AFC Eastissä. Dolphins liittyi amerikkalaisen jalkapallon ammattilaisliiga AFL:ään vuonna 1966 ja aloitti NFL:ssä vuonna 1970, AFL:n ja NFL:n yhdistyttyä. Se on voittanut Super Bowlin kahdesti, kausina 1972 ja 1973, ja ollut Super Bowlin häviävänä osapuolena kolmesti, kausina 1971, 1982 ja 1984. Dolphins on Floridan vanhin Yhdysvaltain suurissa ammattilaisliigoissa pelaava seura.
Kauimmin Dolphinsin päävalmentajana on toiminut Don Shula, joka on eniten otteluita voittanut valmentaja NFL:n historiassa. Hän valmensi Dolphinsia vuosina 1970–1995, mitä ennen hän oli toiminut Baltimore Coltsin päävalmentajana. Shula valittiin Pro Football Hall of Famen jäseneksi vuonna 1997. Dolphinsin pelaajista Pro Football Hall of Fameen on valittu muun muassa pelinrakentajat Bob Griese ja Dan Marino, jotka molemmat pelasivat seurassa koko ammattilaisuransa.
Seuran omistaja on Stephen Ross. Miami Dolphins oli vuonna 2023 "Forbesin" listauksessa maailman 17. arvokkain urheiluseura 5,7 miljardin dollarin arvolla.
Historia.
Perustamisestaan lähtien Dolphins on voittanut kaksi Super Bowlia, viisi AFC-mestaruutta ja 13 divisioonan mestaruutta. Joukkue on tunnettu vahvasta puolustuksestaan historian aikana. Hall of Fame -puolustuksen koordinaattori Bill Arnsparger johti joukkuetta vuosina 1970-1976 ja kehitti innovatiivisen "53"-puolustuksen, jota monet joukkueet käyttävät edelleen. 
Vuonna 1970 Don Shula otti päävalmentajan paikan ja tuli yhdeksi neljästä valmentajasta, jotka ovat johtaneet joukkueensa useisiin Super Bowl -voittoihin. Samaan aikaan joukkue varasi tulevan Hall of Fame -jäsenen Nick Buonicontin. Joukkue voitti Washington Redskinsin (Super Bowl VII) sekä Minnesota Vikingsin (Super Bowl VIII). San Francisco 49ers voitti Dolphinsin pudotuspeleissä 1995 lukemin 38-16. Tämä päätti kauden, jota pidettiin tuolloin ehkä kaikkien aikojen parhaana ammattilaisurheilujoukkueen menestysjaksona.
2000-luku ja myöhemmät vuodet.
2000-luvun alussa joukkue koki uuden nousun päävalmentajan Dave Wannstedtin johdolla, joka vei joukkueen kahdesti pudotuspeleihin, mutta ei onnistunut pääsemään wild card -kierrosta pidemmälle. Wannstedt korvattiin kauden 2004 puolivälissä. Asiat menivät alamäkeä ja huipentuivat surullisenkuuluisaan vuoden 2007 fiaskoon, jossa koko valmennusjohto sai potkut 1-15-kauden jälkeen.
Takaiskusta huolimatta Miami onnistui pysymään kilpailukykyisenä ja pääsi pudotuspeleihin neljä kertaa vuosina 2008-2018. Historiallisena kautena 2016 pelinrakentaja Ryan Tannehill heitti uransa ennätykselliset 19 touchdownia ja johti joukkueen wild card -kierrokselle, jossa se hävisi Pittsburgh Steelersille 30-12.
Stadion.
Dolphinsin nykyinen kotistadion on vuonna 1987 valmistunut Hard Rock Stadium, joka sai alun perin nimen Joe Robbie Stadium seuran silloisen, ja alkuperäisen, omistajan mukaan. Nimi Sun Life Stadium on ollut käytössä vuodesta 2010, mitä ennen stadion on tunnettu myös nimillä Pro Player Park, Pro Player Stadium, Dolphins Stadium, Dolphin Stadium ja Land Shark Stadium. Stadion sijaitsee Miami Gardensissa, Floridassa. Dolphinsin nykyinen pääomistaja on Stephen M. Ross, joka osti Wayne Huizengalta 50 prosentin osuuden seurasta vuonna 2008 ja 45 prosenttia lisää vuonna 2009.
Seuratunnukset.
Nimi.
Dolphin tarkoittaa suomeksi käännettynä delfiiniä. Ennen seuran nimen valintaa järjestettiin nimiehdotuskilpailu, joka sai yhteensä 19 843 osallistujaa. Osallistujista 622 ehdotti nimeä Dolphins. Lopullisen valinnan kilpailun voittajaehdotuksesta teki tiedotusvälineiden edustajista koottu seitsenjäseninen raati. Valinta seuran nimeksi julkistettiin 8. lokakuuta 1965.